
Στηρίζουμε την κινητοποίηση των εκπαιδευτικών στη Σαλαμίνα: Απαιτούμε την άμεση επαναφορά των εκπτώσεων στην πορθμειακή σύνδεση.
Το Δ.Σ. της ΔΟΕ στηρίζει την κινητοποίηση των εκπαιδευτικών και των συλλογικών φορέων της Σαλαμίνας, που διεκδικούν την άμεση επαναφορά της έκπτωσης 50% στο εισιτήριο των εκπαιδευτικών στις μετακινήσεις τους με τα πλοία της γραμμής Σαλαμίνα – Πέραμα.
Την Τετάρτη 23 Σεπτεμβρίου πραγματοποιήθηκε μαζική κινητοποίηση στα γραφεία των ακτοπλοϊκών εταιρειών, με τη συμμετοχή εκπαιδευτικών και εκπροσώπων των σωματείων. Παρά τις επανειλημμένες προσπάθειες για συνάντηση, οι εταιρείες δεν ανταποκρίθηκαν, ενώ η Κοινοπραξία Πορθμείων Σαλαμίνας αρνήθηκε να συναντήσει τους εκπροσώπους των σωματείων.
Η κατάργηση της έκπτωσης επιβαρύνει σημαντικά τους εκπαιδευτικούς που μετακινούνται καθημερινά για να καλύψουν τις ανάγκες των σχολείων του νησιού. Το κόστος μετακίνησης, που φτάνει τα 14 ευρώ ημερησίως μόνο για το αυτοκίνητο, αποτελεί δυσβάσταχτο βάρος για τους εργαζόμενους.
Το Δ.Σ. της Δ.Ο.Ε. απαιτεί την άμεση επαναφορά της έκπτωσης 50% στα εισιτήρια των εκπαιδευτικών και για τα οχήματά τους και καλεί τις ακτοπλοϊκές εταιρείες να αναλάβουν τις ευθύνες τους. Στηρίζει τις  κινητοποιήσεις που πραγματοποιούνται αυτές τις ημέρες στην περιοχή και καλεί τους εκπαιδευτικούς, τους γονείς και τον λαό της Σαλαμίνας να συμμετάσχουν μαζικά.
Η αξιοπρεπής πρόσβαση των εκπαιδευτικών στα σχολεία δεν μπορεί να αποτελεί αντικείμενο επιχειρηματικής εκμετάλλευσης.
Ζητάμε από την πολιτεία την ουσιαστική στήριξη των εκπαιδευτικών ώστε να μπορούν απρόσκοπτα να επιτελέσουν το παιδαγωγικό τους έργο και να μην οδηγούνται ακόμα και σε παραιτήσεις, που έχουν ως αποτέλεσμα να μην καλύπτονται ολόπλευρα τα μορφωτικά δικαιώματα των μαθητών μας.

